Diari Oficial de la Generalitat Valenciana


Sumari del DOGV 7805, del 14-06-2016 (2016/4415)

ORDRE 22/2016, de 10 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de les beques salari lligades a la renda per a la realització d'estudis universitaris en les universitats públiques de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/06/10/22/dof/vci/html**

### Dades del document

Número de DOGV
:   7805

Data del DOGV
:   14-06-2016

Secció del DOGV
:   I. DISPOSICIONS GENERALS

Número del document
:   2016/4415


Data del document
:   10-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

La Sentència del Tribunal Constitucional núm. 1/2022, de 24 de gener de 2022 (BOE núm. 46 de 23/02/2022) declara la nul·litat dels incisos «universitats públiques, i centres públics adscrits a aquestes» de l'apartat primer de l'art. 1; i «en alguna de les universitats indicades en l'article anterior» de l'apartat primer de l'art. 2, tots dos de l'Ordre 22/2016, de 10 de juny, de la Conselleria d'Educació, Investigació, Cultura i Esport.

ORDRE 22/2016, de 10 de juny, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de les beques salari lligades a la renda per a la realització d'estudis universitaris en les universitats públiques de la Comunitat Valenciana. [2016/4415]  
ÍNDEX  
  
Preàmbul.  
Títol I. Disposicions generals  
Article 1. Objecte i finançament  
Article 2. Persones beneficiàries i estudis compresos  
Article 3. Naturalesa i quantia de la beca  
Article 4. Criteris d'adjudicació  
Títol II. Requisits de les persones sol·licitants  
Capítol I. Requisits generals  
Article 5. Requisits generals exigibles  
Capítol II. Requisits econòmics  
Article 6. Renda  
Article 7. Membres computables  
Article 8. Deduccions  
Article 9. Llindars  
Article 10. Patrimoni  
Capítol II. Requisits acadèmics  
Article 11. Mínim de crèdits matriculats  
Article 12. Rendiment acadèmic  
Article 13. Aprofitament acadèmic  
Article 14. Màxim d'anys com a becari  
Article 15. Canvi d'estudis  
Article 16. Dobles titulacions  
Article 17. Situacions especials  
Títol III. Regles de procediment  
Article 18. Model de sol·licitud  
Article 19. Lloc i termini de presentació de les sol·licituds  
Article 20. Instrucció del procediment  
Article 21. Proposta de concessió i denegació de beques  
Article 22. Resolució  
Títol IV. Del pagament i la justificació de la subvenció  
Article 23. Pagament  
Article 24. Obligacions de les persones beneficiàries  
Article 25. Circumstàncies que donen lloc a la modificació de la resolució  
Article 26. Mètode de comprovació i pla de control  
Article 27. Responsabilitat i règim sancionador  
Article 28. Incompatibilitats  
Article 29. Dades de caràcter personal  
Disposició addicional única. Despesa pública  
Disposicions finals  
Primera. Facultat de desplegament  
Segona. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana, estableix en l'article 53 que correspon a la Generalitat la competència exclusiva en la regulació i l'administració de l'ensenyança en tota la seua extensió, nivells i graus, modalitats i especialitats, sense perjuí de les facultats que corresponen a l'Estat.  
La Llei de la Generalitat Valenciana 7/1992, de 28 de desembre, de Pressupostos per a l'exercici de 1993, va disposar que el Consell hauria de desenvolupar una línia de beques o ajudes dirigides a atendre les despeses de matrícula d'aquells alumnes de les universitats públiques de la Comunitat Valenciana que ho sol·liciten. Per a la seua concessió, es tindrà en compte la capacitat econòmica i l'aprofitament acadèmic, sense perjuí de la coordinació amb el sistema general de beques i ajudes a l'estudi.  
El Consell, conscient de la necessitat d'invertir en formació de capital humà, pretén continuar en aquesta línia d'ampliar l'abast de les beques i ajudes perquè arriben a una majoria d'estudiants universitaris de la Comunitat Valenciana, i així evitar l'exclusió d'aquells amb menors recursos econòmics facilitant-los l'accés i permanència en les nostres universitats publiques valencianes.  
Aquesta ordre estableix les bases per les quals han de regir-se les convocatòries de beques lligades a la renda per a la realització d'estudis universitaris en les universitats públiques de la Comunitat Valenciana.  
Atés el caràcter de les beques regulades per aquesta ordre, que van dirigides a un col·lectiu que no exerceix cap activitat econòmica, aquestes subvencions, per la mateixa naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, i no és, per tant, obligatòria la seua notificació a la Comissió Europea.  
A aquesta ordre, pel seu caràcter de subvenció, li és d'aplicació la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en els preceptes que siguen aplicables, la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
En el procés d'elaboració d'aquesta ordre, d'acord amb el que disposa l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, relatiu a les bases reguladores de la concessió de subvencions, ha emés un informe l'Advocacia General de la Generalitat i la Intervenció Delegada de la conselleria competent en matèria d'universitats.  
  
A més, s'han realitzat els tràmits d'audiència pertinents.  
Per tot això, oït el Consell Jurídic Consultiu de la Comunitat Valenciana i en virtut de les atribucions que em confereix l'article 28 de la Llei 5/1983, de 30 de desembre, del Consell, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta de 7 de juny de 2016, de la persona titular de la Direcció General d'Universitat, Investigació i Ciència i de conformitat amb aquesta,  
  
  
ORDENE  
  
TÍTOL I  
Disposicions generals  
  
Article 1. Objecte i finançament  
1. L'objecte d'aquesta ordre és establir les bases per les quals han de regir-se les convocatòries de beques salari lligades a la renda per a la realització d'estudis universitaris en les universitats públiques, i centres públics adscrits a aquestes, que integren el Sistema Universitari Valencià, a les quals fa referència l'article 2 de la Llei 4/2007, de 9 de febrer, de coordinació del Sistema Universitari Valencià.  
2. Per a cada exercici pressupostari es convocaran aquelles beques incloses en els pressupostos de la Generalitat a càrrec a l'aplicació, programa pressupostari i import que s'indiquen en la corresponent convocatòria.  
  
Article 2. Beneficiaris i estudis compresos  
1. Podrà sol·licitar les beques salari lligades a la renda per a la realització d'estudis universitaris l'alumnat que inicie, en règim presencial i de matrícula completa en alguna de les universitats indicades en l'article anterior i en el curs acadèmic establit en cada convocatòria, el primer curs d'ensenyaments universitaris adaptats a l'Espai Europeu d'Educació Superior conduents a títols oficials de grau.  
  
A més, per a poder optar a aquesta beca, les persones sol·licitants no podran haver estat matriculades anteriorment en cap altre estudi universitari oficial.  
2. Així mateix, podrà ser beneficiari d'aquestes beques l'alumnat de segon i posteriors cursos que haja resultat beneficiari en convocatòries anteriors aprovades a l'empara d'aquesta ordre de bases, i que complisca els requisits acadèmics establits en la convocatòria que s'aprove per a cada curs.  
3. No s'inclouen en aquesta ordre beques per a la realització dels estudis de màster universitari, tercer cicle o doctorat, estudis d'especialització ni estudis conduents a l'obtenció de títols propis de les universitats.  
  
Article 3. Naturalesa i quantia de la beca  
1. La beca consistirà en una beca salari l'import màxim de la qual per beneficiari no serà superior a 6.000 euros.  
2. La subvenció tindrà caràcter plurianual en estar condicionada a la resolució de concessió de les beques de caràcter general que per a cada curs acadèmic convoca el ministeri competent en matèria d'educació en la part referent a la beca de quantia fixa lligada a la renda d'acord amb el que disposa el punt 3 del present article.  
Les subvencions regulades en aquesta ordre es finançaran amb càrrec als crèdits previstos anualment en la Llei de Pressupostos de la Generalitat i, al seu torn, estaran condicionades a l'existència d'una consignació pressupostària suficient i adequada en l'exercici posterior. La distribució d'anualitats efectuada en cada exercici pressupostari podrà ser reajustada amb la finalitat de poder atendre totes les sol·licituds admeses per a participar en la corresponent convocatòria, sempre en funció de les disponibilitats pressupostàries de cada exercici.  
Tot això atenent el que estableix l'article 40 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
3. Per a l'alumnat beneficiari de les beques de quantia fixa lligada a la renda que cada curs acadèmic convoca el ministeri competent en matèria d'educació i que al seu torn resulte beneficiari de la beca lligada a la renda regulada en aquesta ordre de bases per a un mateix curs acadèmic, l'import de l'ajuda serà una quantia que complete l'assignat en la beca lligada a la renda del ministeri, fins a aconseguir la quantia màxima determinada en la corresponent convocatòria.  
  
Article 4. Criteris d'adjudicació  
1. Les beques es concediran en règim de concurrència competitiva. En cas que l'import de les beques proposades per a concessió supere l'import global màxim a què fa referència l'article 1r, punt 2, d'aquesta ordre, les beques s'adjudicaran, en primer lloc, a l'alumnat de segon i posteriors cursos a què fa referència l'article 2n, punt 2, d'aquesta ordre, que haja resultat beneficiari d'aquesta beca en convocatòries anteriors. Si hi ha crèdit suficient, s'adjudicaran les beques a l'alumnat que inicie estudis universitaris a què fa referència l'article 2n, punt 1 d'aquesta ordre.  
2. Les beques es concediran en ordre descendent, d'acord amb la nota mitjana obtinguda pels alumnes proposats per a concessió, en el curs acadèmic anterior o últim realitzat. En aquest supòsit, les beques s'adjudicaran fins que s'esgote l'import global màxim abans mencionat, i s'exclouran de la beca alumnes amb la nota mitjana inferior a la de l'alumne/a o alumnes on s'esgote el dit import global màxim. En cas d'empat, tindrà preferència el sexe infrarepresentat en la titulació en què estiguen matriculats.  
3. Per a l'alumnat de Batxillerat que accedisca a la universitat mitjançant una prova d'accés, que es matricule per primera vegada de primer curs d'estudis de grau i que no haja iniciat anteriorment altres estudis universitaris, la nota mitjana a què fa referència el punt 2 anterior serà la nota d'accés a la universitat. La dita nota d'accés a la universitat no inclourà, en cap cas, la qualificació de les matèries de la fase específica a què fa referència el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles (BOE 283, 24.11.2008). En les altres vies d'accés a la universitat, la nota mitjana a què es fa referència en aquest article serà la de la prova o ensenyança que permeta l'accés a la universitat.  
4. Per a alumnat de segon i posteriors cursos, o de primer curs de grau que ja haja iniciat els dits estudis universitaris, la nota mitjana a què fa referència el punt 2 anterior s'obtindrà aplicant les regles següents:  
4.1. La nota mitjana requerida serà la qualificació numèrica obtinguda en l'escala 0 a 10 en el curs anterior o en l'últim realitzat, incloent-hi, si és el cas, els complements formatius cursats.  
4.2. Quan no existisquen qualificacions numèriques, les qualificacions obtingudes es computaran segons el barem següent:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
e) Suspens o no apte = 2,5 punts.  
f) No presentat = 2,5 punts.  
4.3. Quan es tracte de plans d'estudi organitzats per assignatures, la nota mitjana es calcularà dividint el total de punts obtinguts entre el nombre total d'assignatures.  
4.4. Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la fórmula següent:  
  
V = P × NCa  
 NCt  
  
  
V= valor resultant de la ponderació de la nota obtinguda en cada assignatura.  
P= puntuació de cada assignatura segons el barem d'establit en aquest article.  
Nca= nombre de crèdits que integren l'assignatura.  
NCt= nombre de crèdits cursats i que tenen la consideració de computables en aquesta ordre.  
Els valors resultants de l'aplicació de la dita fórmula se sumaran, sent el resultat la nota mitjana final.  
4.5. Les assignatures i crèdits reconeguts, convalidats, adaptats i transferits no es tindran en compte, en el cas d'alumnes indicats en aquest punt, per a l'obtenció de la nota mitjana a què fa referència el punt 2 anterior.  
4.6. Així mateix, a les notes mitjanes obtingudes d'acord al procediment establit en aquest article, procedents d'estudis universitaris d'ensenyances tècniques o enginyeria i arquitectura, se'ls aplicarà un coeficient d'1,17.  
  
  
TÍTOL II  
Requisits de les persones sol·licitants  
  
CAPÍTOL I  
Requisits generals  
  
Article 5. Requisits generals exigibles  
Per a la concessió d'aquesta beca s'hauran de complir els requisits següents:  
a) Posseir la nacionalitat espanyola o la nacionalitat d'un estat membre de la Unió Europea. En el cas de ciutadans de la Unió o dels seus familiars, que es beneficien dels drets de lliure circulació i residència, es requerirà que tinguen la condició de residents permanents o que acrediten que treballen per compte propi o alié.  
Tindran la consideració de «familiars» el cònjuge o la parella de la unió de fet formalitzada així com els ascendents directes a càrrec i els descendents directes a càrrec menors de 21 anys.  
En el supòsit de persones estrangeres no comunitàries, s'aplicarà el que disposa la normativa sobre drets i llibertats de les persones estrangeres a Espanya i la seua integració social.  
b) Acreditar la residència administrativa en qualsevol municipi de la Comunitat Valenciana.  
c) Cursar estudis conduents a l'obtenció de títols universitaris oficials als quals fa referència l'article 2n, punt 1, d'aquesta ordre, en universitats públiques de la Comunitat Valenciana o centres públics adscrits a aquestes.  
d) No estar en possessió o no reunir els requisits legals per a l'obtenció d'un títol del mateix o superior nivell al corresponent al dels estudis per als quals se sol·licita la beca. A aquests efectes, no podran beneficiar-se de beca estudiants a qui únicament els reste, per a l'obtenció del títol, l'acreditació d'un determinat nivell de coneixement d'un idioma estranger.  
e) Reunir els requisits econòmics i acadèmics que s'estableixen en aquesta ordre.  
CAPÍTOL II  
Requisits econòmics  
  
Article 6. Renda  
1. La renda familiar als efectes d'aquesta beca s'obtindrà per agregació de les rendes de cada un dels membres computables de la família, corresponent a l'exercici establit en cada convocatòria, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
  
2. Per a la determinació de la renda dels membres computables que presenten declaració per l'Impost sobre la Renda de les Persones Físiques, es procedirà de la manera següent:  
Primer. Se sumarà la base imposable general amb la base imposable de l'estalvi. Del resultat de la suma es podran excloure tots els saldos nets negatius de guanys i pèrdues patrimonials i el saldo net negatiu de rendiments del capital mobiliari a integrar en la base imposable de l'estalvi, corresponents a exercicis anteriors.  
Segon. D'aquest resultat es restarà la quota resultant de l'autoliquidació.  
3. Per a la determinació de la renda dels membres computables que obtinguen ingressos propis i no hagen presentat declaració per l'Impost sobre la Renda de les Persones Físiques, se seguirà el procediment descrit en l'apartat primer del punt anterior i del resultat obtingut es restaran els pagaments a compte efectuats.  
  
Article 7. Membres computables  
1. Per al càlcul de la renda familiar als efectes d'aquesta beca, són membres computables de la família el pare i la mare, el tutor o la tutora o la persona encarregada de la guarda i protecció del menor, si és el cas, la persona sol·licitant, els germans fadrins menors de 25 anys i que convisquen en el domicili familiar a 31 de desembre de l'exercici establit en la convocatòria, els de major edat, quan es tracte de persones amb discapacitat, així com els ascendents dels pares que justifiquen la seua residència en el mateix domicili que els anteriors amb el certificat municipal corresponent.  
En el cas de sol·licitants que constituïsquen unitats familiars independents, també es consideren membres computables el cònjuge o, si és el cas, la persona a qui es trobe unit per anàloga relació, així com els fills, si n'hi ha, i que convisquen en el mateix domicili.  
2. En el cas de divorci o separació legal dels pares, sense que existisca custòdia compartida, no es considerarà membre computable aquell d'ells que no convisca amb qui ha sol·licitat la beca.  
Tindrà, no obstant això, la consideració de membre computable, si és el cas, el nou cònjuge o persona unida per anàloga relació les rendes i patrimoni del qual s'inclouran dins del còmput de la renda i patrimoni familiars.  
3. En els supòsits en què qui ha sol·licitat la beca lligada a la renda siga menor en situació d'acolliment, serà aplicable a la família d'acollida el que disposen els paràgrafs anteriors. Quan es tracte d'un major d'edat, tindrà la consideració de no integrat en la unitat familiar a aquests efectes.  
4. En els casos en què la persona sol·licitant al·legue la seua independència familiar i econòmica, siga quin siga el seu estat civil, haurà d'acreditar fefaentment que compta amb mitjans econòmics propis suficients que permeten la dita independència així com la titularitat o el lloguer del seu domicili habitual. En cas contrari, i sempre que els ingressos acreditats resulten inferiors a les despeses suportades en concepte d'habitatge i altres despeses considerades indispensables, s'entendrà no provada la independència. Per aquesta raó, per al càlcul de la renda i patrimoni familiar a l'efecte de beca, es computaran els ingressos corresponents als membres computables de la família a què es refereixen els punts 1 i 2 d'aquest article.  
  
Article 8. Deduccions  
Una vegada sabuda la renda familiar als efectes de beca o ajuda, segons el que estableixen els articles anteriors, es podran efectuar deduccions pels conceptes següents:  
a) Aportació d'ingressos per membres computables diferents dels sustentadors principals.  
b) Pertinença de la persona sol·licitant a una família nombrosa de categoria general o de categoria especial.  
c) Existència d'algun membre computable de la família, incloent-hi el mateix sol·licitant, afectat per una minusvalidesa legalment qualificada.  
d) Residència de dos o més fills fora del domicili familiar del sol·licitant per raó d'estudis.  
e) Orfandat absoluta del sol·licitant.  
  
Article 9. Llindars  
Per a tindre dret a la beca no es podran superar els llindars màxims de renda familiar que s'establisquen en les corresponents convocatòries.  
  
Article 10. Patrimoni  
1. Per a tindre dret a la beca no es podran superar els llindars indicatius del patrimoni familiar que s'establisquen en les corresponents convocatòries, que es referiran als paràmetres següents:  
a) Valors cadastrals de les finques urbanes i rústiques pertanyents als membres computables de la unitat familiar de la persona sol·licitant. Quedarà exclòs d'aquest còmput l'habitatge habitual.  
b) Suma dels rendiments nets reduïts del capital mobiliari més el saldo net positiu de guanys i pèrdues patrimonials pertanyent als membres computables de la unitat familiar.  
Es podran excloure d'aquest import les subvencions rebudes per a adquisició o rehabilitació de l'habitatge habitual, així com altres subvencions que determinen les corresponents convocatòries. Així mateix podran excloure's, als efectes previstos en aquest punt, els premis en metàl·lic o en espècie obtinguts per la participació en jocs, concursos, rifes o combinacions aleatòries fins al límit que es fixe en cada convocatòria.  
2. Aquests elements indicatius del patrimoni es computaran pel seu valor a 31 de desembre de l'any de referència.  
3. Quan siguen diversos els elements indicatius del patrimoni descrits en els punts anteriors dels quals disposen els membres computables de la unitat familiar, es calcularà el percentatge de valor de cada un respecte del llindar corresponent. Es denegarà la beca quan la suma dels dits percentatges supere cent.  
4. També es denegarà la beca quan el volum de facturació de les activitats econòmiques de què siguen titulars els membres computables de la unitat familiar de la persona sol·licitant de la beca o ajuda supere el llindar que s'establisca.  
5. De la valoració dels elements a què es refereixen els paràgrafs anteriors, es deduirà un percentatge, que es determinarà anualment, d'aquells que pertanguen a qualsevol membre computable de la unitat familiar diferent dels sustentadors principals.  
  
  
CAPÍTOL III  
Requisits acadèmics  
  
Article 11. Mínim de crèdits matriculats  
1. Per a tindre dret a les beques que es convoquen d'acord amb les bases establides en aquesta ordre, els sol·licitants hauran d'estar matriculats almenys de 60 crèdits, és a dir, en règim de dedicació acadèmica a temps complet.  
En el supòsit de matricular-se d'un nombre superior de crèdits, tots seran tinguts en compte per a la valoració del rendiment acadèmic.  
  
2. El nombre mínim de crèdits fixat en el punt anterior en què l'alumnat ha de quedar matriculat en el curs per al qual sol·licita la beca no serà exigible, per una sola vegada, en el cas d'alumnes a qui, per a finalitzar els seus estudis, els reste un nombre de crèdits inferior al dit nombre mínim, sempre que no hagen gaudit de la condició de becari durant més anys dels previstos en l'article 14.  
3. En cap cas entraran a formar part del mínim de crèdits matriculats a què es refereix el punt 1 anterior, els crèdits corresponents a distintes especialitats o que superen els necessaris per a l'obtenció del títol corresponent, ni les assignatures o crèdits convalidats i adaptats.  
  
4. En el cas d'alumnes que inicien els seus estudis universitaris, els crèdits reconeguts entraran a formar part del mínim de crèdits matriculats a què es refereix el punt 1 anterior. En aquest cas, per a obtindre beca en el següent curs, l'alumne/a haurà de superar el percentatge de crèdits a què fa referència el paràgraf primer del punt 1 de l'article 12.  
  
5. En aquells casos en què, en virtut de la normativa pròpia de la universitat, resulte limitat el nombre de crèdits en què puguen quedar matriculats tots els estudiants, la persona sol·licitant podrà obtindre aquesta beca de conformitat amb el que disposa aquesta ordre si es matricula en tots els crèdits. Si els dits crèdits es cursen en un quadrimestre/semestre, la quantia de la beca serà del 50 per 100 de la quantitat que li ha correspost. En cas que l'alumne/a es matricule també en el segon quadrimestre/semestre corresponent al curs acadèmic, es completarà la quantia de la beca amb el 50 per 100 restant.  
6. Les comissions de selecció de persones becades de les universitats que admeten primera matrícula en el segon quadrimestre adaptaran a aqueixa circumstància les disposicions d'aquesta ordre.  
7. En el cas de cursos que tinguen caràcter selectiu, no es concedirà cap beca lligada a la renda a l'estudiant que estiga repetint curs totalment o parcialment. S'entendrà que compleix el requisit acadèmic del nombre mínim de crèdits matriculats en el curs anterior per a obtindre beca quan haja superat totalment el mencionat curs selectiu.  
  
Article 12. Rendiment acadèmic  
1. A excepció de qui es matricule per primera vegada de primer curs d'estudis de grau, la resta d'alumnat haurà d'haver superat en els últims estudis cursats els percentatges dels crèdits que es determinen en la corresponent convocatòria. Els dits percentatges podran diferir en funció dels ensenyaments cursats per l'alumnat.  
  
Així mateix, les corresponents convocatòries podran exigir haver aconseguit una determinada nota mitjana en els mencionats estudis cursats.  
2. En tot cas, el nombre mínim de crèdits en què va haver d'estar matriculada la persona sol·licitant en l'últim curs realitzat serà el que, per a cada cas, s'indica en l'article 11.  
3. En el cas d'haver-se matriculat en un nombre de crèdits superior al mínim, tots aquests, inclús els de lliure elecció, seran tinguts en compte per a la valoració dels requisits acadèmics establits en aquesta ordre.  
  
Article 13. Aprofitament acadèmic  
S'entendrà que compleix el requisit acadèmic establit en aquesta ordre, d'acord amb l'article anterior, l'alumnat que obtinga un excepcional aprofitament acadèmic. Per a determinar si hi ha excepcional aprofitament acadèmic d'un alumne/a, es calcularà l'increment percentual de crèdits matriculats sobre el nombre mínim d'aquests a la matriculació dels quals obliguen els punts 1 i 2 de l'article 11. El percentatge de crèdits a superar en aquests casos per a obtindre la beca es determinarà mitjançant les fórmules matemàtiques que establisca la corresponent convocatòria, que podrà tindre en compte l'ensenyament cursat per l'alumnat.  
  
Article 14. Màxim d'anys com a persona becada  
1. Les corresponents convocatòries podran determinar el màxim d'anys que es podrà tindre la condició de persona becada. El dit nombre màxim d'anys podrà diferir en funció de les ensenyances cursades per l'alumnat. Així mateix, es podrà determinar un màxim d'anys distint amb la condició de persona becada qui tinga una discapacitat igual o superior al 65 per cent.  
2. En tot cas, hauran de complir-se els altres requisits acadèmics establits en aquesta ordre.  
  
Article 15. Canvi d'estudis  
No es considerarà canvi d'estudis les adaptacions a nous plans dels mateixos ensenyaments i serà necessari, en tot cas, que l'alumne/a complisca els requisits acadèmics establits amb caràcter general.  
  
Article 16. Dobles titulacions  
Per a la concessió de les beques que es regulen en aquesta ordre a qui curse dobles titulacions s'aplicarà el que disposen els articles anteriors amb les excepcions que s'indiquen a continuació.  
1. Nombre de crèdits de matrícula.  
Qui curse dobles titulacions haurà de matricular-se, com a mínim, dels crèdits que integren el curs complet conforme al pla d'estudis establit.  
2. Rendiment acadèmic en el curs anterior.  
Quan les dues titulacions cursades no pertanguen a la mateixa branca de coneixement, el rendiment acadèmic necessari per a l'obtenció de beca serà l'establit per a la branca de menor exigència acadèmica.  
En els casos de dobles titulacions no serà aplicable allò que s'ha disposat per als supòsits d'excepcional rendiment acadèmic.  
3. Duració de la condició de persona becada.  
Es podrà gaudir d'una beca per a cursar dobles titulacions el nombre d'anys que conste el pla d'estudis.  
No obstant això, en cas que una o ambdues titulacions pertanguen a la branca d'enginyeria i arquitectura, es podrà gaudir de dos anys més del que estableix el paràgraf anterior.  
En aquest supòsit, la quantia de la beca que es concedisca, per a l'últim d'aquests cursos addicionals, es veurà reduïda proporcionalment a la reducció de crèdits matriculats amb relació al mínim de crèdits exigit en el punt 1 d'aquest article.  
  
Article 17. Situacions especials  
1. Quan els ingressos o els resultats acadèmics que hagen d'acreditar-se procedisquen d'un país estranger, la Comissió de Selecció podrà demanar a la persona sol·licitant l'aportació de la documentació que es considere necessària als dits efectes. El càlcul del contravalor en euros dels dits ingressos es farà aplicant el tipus oficial que done un resultat menor i que haja tingut la moneda respectiva el primer dia hàbil de l'exercici que determine la convocatòria.  
  
2. Quan els ingressos que hagen d'acreditar-se procedisquen de Navarra, Àlaba, Guipúscoa o Biscaia, la Comissió de Selecció podrà demanar a la persona sol·licitant que aporte la documentació que considere necessària als dits efectes.  
  
  
TÍTOL III  
Regles de procediment  
  
Article 18. Model de sol·licitud  
1. L'alumnat que sol·licite beca haurà de realitzar la sol·licitud pel procediment que s'establisca en la corresponent convocatòria.  
2. Amb la presentació de la sol·licitud, la persona sol·licitant i el pare, la mare, el tutor o tutora o la persona encarregada de la guàrdia i protecció de la persona sol·licitant en el cas de ser aquesta menor d'edat no emancipada, declaren sota responsabilitat solidària el següent:  
a) Que accepten les bases de la convocatòria per a la qual sol·liciten la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats que la inexactitud en les circumstàncies declarades donarà lloc a la denegació o revocació de la beca.  
d) Que tenen coneixement de la incompatibilitat d'aquestes beques amb qualsevol altra ajuda o beca per a la mateixa o semblant activitat.  
e) Que la persona sol·licitant no es troba incursa en cap de les circumstàncies arreplegades en l'article 13 i 34.5 de la Llei 38/2003, de 17 de novembre, General de Subvencions.  
3. Els membres de la sol·licitud podran atorgar el seu consentiment a la Conselleria d'Educació, Investigació, Cultura i Esport per a obtindre les dades necessàries per a determinar el seu rendiment acadèmic i les dades necessàries de renda i patrimoni familiars als efectes d'aquesta beca, a través de les corresponents administracions públiques, així com el consentiment per a la verificació de les seues dades personals en el sistema de verificació de dades de residència i identitat i del servei de consulta de dades de residència legal.  
Així mateix, les persones sol·licitants podran atorgar el dit consentiment per a consultar, a les corresponents administracions, les dades relatives al compliment de les obligacions tributàries amb l'Administració de l'Estat, amb l'Administració de la Generalitat i amb la Seguretat Social  
En el cas de no atorgar el dit consentiment, les persones sol·licitants hauran de remetre a la Direcció General d'Universitat, Investigació i Ciència la documentació que es determine en la corresponent convocatòria.  
4. Si la documentació que, si és el cas, haja d'adjuntar-se a la sol·licitud i/o la informació subministrada per les administracions públiques a què fa referència el punt 3 anterior, són incompletes o insuficients, es requerirà la persona sol·licitant, en el servidor d'informació de la Conselleria d'Educació, Investigació, Cultura i Esport, o per qualsevol mitjà que permeta tindre constància de la seua recepció per la persona interessada, perquè, en el termini de 10 dies, esmenen la falta o aporten els documents preceptius, amb l'advertència que si no ho fan, es considerarà que han desistit de la seua sol·licitud, d'acord amb el que estableix la legislació sobre procediment administratiu. Addicionalment, també podrà comunicar-se la dita incidència per correu electrònic.  
  
Article 19. Lloc i termini de presentació de les sol·licituds  
1. El termini de presentació de sol·licituds serà l'establit en la corresponent convocatòria i començarà a comptar l'endemà de la publicació d'aquesta en el Diari Oficial de la Comunitat Valenciana.  
  
2. Les sol·licituds es presentaran pels mitjans establits en la corresponent convocatòria i, en tot cas, en qualsevol de les dependències a què es refereix l'article 38.4 de la Llei de Procediment Administratiu Comú.  
  
  
Article 20. Instrucció del procediment  
1. L'òrgan competent per a l'ordenació i instrucció de l'expedient serà la Subdirecció General d'Universitat, Investigació i Ciència.  
  
2. Una comissió estudiarà les sol·licituds presentades i seleccionarà les possibles persones beneficiàries d'aquestes beques. Estarà composta pels membres següents:  
President: la persona titular de la subdirecció General d'Universitat, Investigació i Ciència, o persona en qui delegue.  
Vocals: tres funcionaris de la Direcció General d'Universitat, Investigació i Ciència.  
Secretari: el cap del Servei de Gestió Economicopressupostària de les Universitats.  
3. De les reunions que realitze la dita comissió s'alçarà acta i serà remesa a la Direcció General d'Universitat, Investigació i Ciència.  
  
4. El funcionament d'aquests òrgans s'ajustarà al que disposen les normes contingudes a aquest efecte en el capítol II de la Llei de Procediment Administratiu Comú.  
5. Les universitats, d'acord amb les instruccions facilitades per l'òrgan instructor, remetran a la comissió les dades acadèmiques necessàries per a la valoració de les sol·licituds i, si és el cas, totes aquelles dades que siguen necessàries per a elaborar la proposta de concessió.  
  
  
Article 21. Proposta de concessió i denegació de beques  
1. La Comissió de Selecció i l'òrgan instructor podrà demanar els documents i informes complementaris que considere necessaris per a un coneixement adequat de les circumstàncies peculiars de cada cas, a l'efecte de garantir la inversió correcta dels recursos pressupostaris destinats a beques.  
2. Les dades contingudes en la declaració de l'Impost sobre la Renda de les Persones Físiques no tindran valor vinculant per a l'Administració educativa, excepte en la mesura que puguen ser posteriorment objecte de comprovació per l'Administració tributària.  
3. Els òrgans esmentats sol·licitaran tots els informes que consideren necessaris per a la determinació, coneixement i comprovació de les dades en virtut de les quals s'ha de pronunciar la resolució.  
4. La Comissió de Selecció estudiarà i comprovarà les sol·licituds i elevarà a la persona titular de la Direcció General d'Universitat, Investigació i Ciència, a través de l'òrgan instructor, tant la relació de persones beneficiàries d'aquestes beques que proposa, acompanyada d'un resum econòmic que permeta conéixer quin és l'import global de les beques que es proposa concedir, com de les sol·licituds denegades amb indicació del motiu de la denegació.  
  
Article 22. Resolució  
1. La persona titular de la Direcció General d'Universitat, Investigació i Ciència, a la vista de la proposta de la comissió, resoldrà motivadament el procediment de concessió i denegació de les beques, per delegació del conseller, i ordenarà la publicació de les relacions de sol·licitants als quals es concedeix o es denega la subvenció en el Diari Oficial de la Comunitat Valenciana.  
Les resolucions a què fan referència els apartats 23.1.a i 23.1.b, que posaran fi a la via administrativa, hauran de ser dictades en el termini màxim de sis mesos a partir de la publicació de la corresponent convocatòria.  
Tot això, sense perjuí de l'ampliació de terminis prevista en l'article 42 de la Llei de Procediment Administratiu Comú.  
Així mateix, la relació de sol·licituds de beca estimades i desestimades es publicarà en la pàgina web de la Conselleria d'Educació, Investigació, Cultura i Esport, que s'indicarà en la corresponent convocatòria.  
  
  
  
TÍTOL IV  
Del pagament i justificació de la subvenció  
  
Article 23. Pagament  
1. El pagament de la subvenció regulada en aquesta ordre s'efectuarà ajustant-se al règim que a continuació s'especifica per a cada una de les anualitats en què es concedeix i es resol la present subvenció:  
a) L'import de la subvenció corresponent a la primera anualitat es determinarà d'acord amb el que disposa l'article 21.4 d'aquesta ordre de bases reguladores, una vegada la persona titular de la Direcció General d'Universitat, Investigació i Ciència resolga motivadament el procediment de concessió i denegació de les beques i tenint en compte el que disposa l'article 3r d'aquesta ordre.  
b) L'import de la subvenció corresponent a la segona anualitat es determinarà, una vegada es publiquen les beques de caràcter general convocades pel ministeri competent en matèria d'educació, d'acord amb el que disposa l'article 21.4 d'aquesta ordre de bases reguladores, una vegada la persona titular de la Direcció General d'Universitat, Investigació i Ciència resolga motivadament el procediment de concessió i denegació de les beques i tenint en compte el que disposa l'article 3 d'aquesta ordre.  
2. L'import de la beca lligada a la renda serà transferit a les universitats públiques valencianes.  
3. Les universitats, actuant com a entitats col·laboradores, entregaran i distribuiran l'import de les beques lligades a la renda amb la quantitat que els lliure la hisenda pública, d'acord amb el que disposen els articles 12 al 15 de la Llei 38/2003, de 17 de novembre, General de Subvencions, en la quantia determinada per la resolució d'adjudicació, que correspondrà a la totalitat de persones becàries de cada universitat.  
  
  
Article 24. Obligacions de les persones beneficiàries  
Són obligacions de les persones beneficiàries d'aquestes beques les següents:  
a) Formalitzar la matrícula i mantindre durant el curs acadèmic corresponent a la convocatòria de què es tracte.  
b) Complir els requisits i les condicions establits per a la concessió i gaudi de la beca.  
c) Cooperar amb l'Administració en les actuacions de comprovació que siga necessari per a verificar, si és procedent, el compliment i l'efectivitat de les condicions o els determinants de la concessió de la beca.  
d) Declarar específicament, en els supòsits de canvi d'estudis, el fet d'haver rebut la beca anys anteriors, i també si està en possessió o en condicions legals d'obtindre un títol acadèmic del mateix o superior nivell d'estudis que aquell per al qual se sol·licita la beca.  
  
e) Comunicar a l'entitat concedent l'obtenció de subvencions o beques per a la mateixa finalitat, procedents de qualsevol administració o ens públic o privat nacional o internacional.  
f) Informar a l'entitat concedent l'anul·lació de la matrícula, així com qualsevol alteració de les condicions tingudes en compte per a la concessió de la beca.  
  
Article 25. Circumstàncies que donen lloc a la modificació de la resolució  
La concessió de l'ajuda serà modificada i correspondrà el seu reintegrament i l'exigència de l'interés de demora des del moment del pagament de l'ajuda, en els casos establits en els articles 37 i 38 de la Llei 38/2003 i 172 de la Llei 1/2015, abans mencionada.  
Les quantitats a reintegrar tindran la consideració d'ingressos de dret públic. Serà aplicable el que disposa el capítol I del títol II de la Llei 38/2003, de 17 de novembre, General de Subvencions.  
  
El procediment per al reintegrament de les subvencions serà igualment l'establit pels articles 41 i 42 de la Llei 38/2003, General de Subvencions, i pel títol VI de la Llei de Procediment Administratiu Comú.  
  
La persona titular de la Direcció General d'Universitat, Investigació i Ciència, resoldrà el procediment de reintegrament de la subvenció.  
  
  
Article 26. Mètode de comprovació i pla de control  
1. La comprovació administrativa de la justificació documental de la subvenció concedida es realitzarà mitjançant la revisió de la documentació que a aquest efecte s'ha establit en les presents bases com d'aportació preceptiva per la persona beneficiària, per al pagament de la beca.  
2. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que s'elaborarà a aquest efecte en els termes establits en l'article 169.3 de la Llei 1/2015, anteriorment citada.  
  
Article 27. Responsabilitat i règim sancionador  
Les persones beneficiàries de les beques quedaren sotmeses a les responsabilitats i règim sancionador regulat el el capítol I i II del títol IV de la Llei 38/2003, de 17 de novembre, General de Subvencions, i al capítol IV del títol X, de la Llei 1/2005, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
  
Article 28. Incompatibilitats  
1. El gaudi de la beca és incompatible amb la percepció de qualsevol altra subvenció, ajuda, ingrés o recurs per a la mateixa finalitat, procedent de qualsevol administració o ens públic o privat, nacionals, de la Unió Europea o d'organismes internacionals.  
2. No es consideraran incompatibles les beques d'aquesta ordre amb les beques següents:  
a) Beques concedides a l'empara del Reial Decret 1721/2007, de 21 de desembre, pel qual s'estableix el règim de les beques i ajudes a l'estudi personalitzades, sense perjuí d'allò que s'ha indicat en l'article 3r, punt 2, d'aquesta ordre.  
b) Beques de col·laboració convocades pel Ministeri d'Educació, Cultura i Esport.  
c) Ajudes i beques Erasmus+ i altres d'anàloga naturalesa.  
  
Article 29. Dades de caràcter personal  
Les dades personals arreplegades amb motiu del present procediment seran objecte de tractament automatitzat per la Conselleria d'Educació, Investigació, Cultura i Esport. El tractament d'aquestes dades s'ajustarà al que disposa la Llei Orgànica 15/1999, de 13 de desembre, de protecció de dades de caràcter personal, així com el Reial Decret 1720/2007, de 21 de desembre, pel qual s'aprova el reglament de desplegament de la dita llei.  
  
DISPOSICIÓ ADDICIONAL  
  
Única. Despesa pública  
Aquesta ordre no comporta autorització de despesa pública; no obstant això, la despesa corresponent de les convocatòries basades en aquesta ordre haurà d'estar dotada, en tot cas, pels pressupostos de la Generalitat dels exercicis que corresponga.  
  
DISPOSICIONS FINALS  
  
Primera. Facultat de desplegament  
S'autoritza la persona titular de la Direcció General d'Universitat, Investigació i Ciència perquè, en l'àmbit de les seues competències, adopte les mesures o resolucions necessàries per al desplegament i l'execució d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 10 de juny de 2016  
  
El conseller d'Educació, Investigació i Cultura i Esport,  
VICENT MARZÀ IBÁÑEZ


Còpia Permalink ELI